Aqmescitteki «Hizb ut-Tahrir işi» figurantlarınıñ aqrabaları oturışuvnıñ qapalı olğanına şikâyet ettiler
27 aprel 2018, 16:31
Aprel 27-de Qırımda faaliyetçiler ve Aqmescitteki «Hizb ut-Tahrir işi» figurantlarınıñ aqrabaları, bu iş boyunca yapılğan qapalı oturışuvğa şikâyet ettiler. Bunı Qırım.Aqiqat muhbiri bildire.
Faaliyetçi Remzi Bekirov: «Tahqiqat izolâtorında endi bir buçuq yıldan ziyade tutulğan yaqınlarımız ya da tanışlarımıznı körmek içün er sefer mahkemege kirecek olamız. Uzun vaqıttan berli bizni anda yibermeyler. Belki de bunı, olarnıñ (iş figurantlarınıñ) iradesini qırmaq ve malümat toplulıq içinde dağılmasın dep yapadırlar. Bu sebepten biz er sefer mahkemege şikâyetler yazamız», – dep añlattı.
Şikâyetlerde faaliyetçiler, «milliy ya da diniy alâmetlerge köre» oturışuvğa yiberilmegenlerine işaret eteler. Şikâyetler Kremlniñ kontroli altında olğan Qırım Yuqarı mahkemesiniñ reisi İgor Radionovnıñ adına berile.
Aqmescitteki «Hizb ut-Tahrir işi» figurantlarına sıñırlav tedbiriniñ uzatılmasına qarşı apellâtsiyanı akem Aleksey Posledov baqa.